
Солдатлар һәм офицерларның батырлыгы һәм каһарманлыгы, тылда фидакарь хезмәте аркасында безнең халык Туган илебез азатлыгын һәм бәйсезлеген яклый алды. Бу хакта Татарстан Республикасы Рәисе Рөстәм Миңнеханов 1941-1945 еллардагы Бөек Ватан сугышында Җиңүнең 79 еллыгына багышланган тантаналы чарада белдерде. Тантана М.Җәлил исемендәге Татар опера һәм балет театрында узды. Чарада Татарстан Дәүләт Киңәшчесе Минтимер Шәймиев, ТР Дәүләт Советы Рәисе Фәрит Мөхәммәтшин, Татарстан Премьер-министры Алексей Песошин, ветераннар һәм тыл хезмәтчәннәре, хәрбиләр катнашты.

Бөек Ватан сугышы ветераннарын һәм сугыш хәрәкәтләре ветераннарын театр каршындагы мәйданчыкта балалар һәм яшьләр иҗтимагый оешмалары активистлары һәм ихтыярыйлар каршы алды. Театр холлында фронт һәм тыл геройларына, Татарстанның Бөек Җиңүгә керткән өлешенә багышланган архив документлары һәм фотосурәтләре күргәзмәсе оештырылган иде.

"Хөрмәтле фронтовиклар һәм тыл хезмәтчәннәре! Казан гарнизоны хәрбиләре! Кадерле дуслар! Сезне Бөек Ватан сугышында Җиңүнең 79 еллыгы белән чын күңелдән котлыйм! Җиңү көне - һәрберебез өчен изге бәйрәм. Бу халыкның дан, горурлык һәм кайгы көне. Сугыштан соң озак вакыт узган саен, Бөек Җиңүнең бөтендөнья тарихи әһәмияте арта бара", - диде Рөстәм Миңнеханов сәламләү сүзендә.

"Бүген без сугышларда үлемгә каршы барган ветераннарны, шулай ук фронтны барлык кирәкле әйберләр белән тәэмин иткән, армый-талмый эшләгән һәм көчләрен кызганмаган тыл хезмәтчәннәрен хөрмәтлибез. Сугыштан соңгы елларда илебезне җимерекләрдән күтәргән һәркемгә рәхмәт сүзләре әйтәбез», - дип ассызыклады Татарстан Рәисе.

Сугыш кырларында һәлак булган һәм сугыштан соң вафат булган геройларны бер минут тынлык белән искә алдылар.

Республика Рәисе ассызыклавынча, Бөек Җиңүне бөтен ил яулаган. Гомуми эшкә хәрби һәм гражданлык продукциясен өзлексез җитештерүне тәэмин иткән сәнәгать предприятиеләре зур өлеш кертә. Хәзерге вакытта республикада 22 завод «Хезмәт батырлыгы предприятиесе. 1941-1945 еллар" дигән мактаулы исем йөртә.

"Кадерле ветераннар! Сезнең тирәнә ышанычыгыз һәм Ватанга тугрылыгыгыз безнең өчен һәрвакыт югары әхлак һәм чын патриотизм үрнәге булачак. Безнең изге бурычыбыз - үсеп килүче буынны җиңүгә ирешкән халыкның батырлык үрнәкләре буенча тәрбияләү. Бүген Ватанны һәм аның киләчәген махсус хәрби операциядә катнашучылар яклый. Алар намуслы һәм вөҗданлы кешеләр, үз илләренең чын патриотлары, алар халкыбызның бәйсезлеккә хокукын яклап, батыр ата-бабалар эшен лаеклы дәвам итәләр», - дип билгеләп үтте Рөстәм Миңнеханов һәм залда булган МХОдә катнашучыларны сәламләде.

"Кадерле ветераннарыбыз! Сезгә чын күңелдән нык сәламәтлек, күңел җылысы, якыннарыгызның кайгыртуы һәм озын гомер телим. Җиңү Көне белән!"- дип өстәде Татарстан Рәисе.

Аннары Рөстәм Миңнеханов берничә дәүләт бүләге тапшырды. «Алтын Йолдыз» медален республика Рәисе узган елның октябрендә һәлак булган Россия Герое, МХОдә катнашучы Владимир Козинның хатынына тапшырды.

«Фидакарь хезмәт өчен» Татарстан Республикасы медале белән Бөек Ватан сугышы ветераннары, тыл хезмәтчәннәре Капитолина Винокурова, Елизавета Ефимова, Ольга Костюхина, Азат Мөхетдинов һәм Анастасия Полевова бүләкләнде.

«Татарстан Республикасы алдындагы казанышлары өчен» ордены медален Рөстәм Миңнеханов подполковник Тимур Хәбибуллинга, кече сержант Андрей Кондеевка, лейтенант Антон Вяткинга һәм ефрейтор Рөстәм Гамбәровка тапшырды.

Республиканың кайбер иҗтимагый оешмалары Татарстан Рәисенең Рәхмәтенә лаек булды.

Шулай ук Рөстәм Миңнеханов «Радиоприбор» АҖ һәм Татарстан агач эшкәртү комбинатына «Хезмәт батырлыгы предприятиесе. 1941-1945 еллар" мактаулы исемен бирү турында таныклык тапшырды.
Татарстан Рәисе: Солдатлар һәм офицерларның батырлыгы һәм каһарманлыгы, тылда фидакарь хезмәте аркасында халкыбыз Туган илебез азатлыгын һәм бәйсезлеген яклый алды